Aarhus Lufthavn nåede i september op over 50.000 passagerer, hvilket er første gang siden oktober 2011, at der har været så mange passagerer gennem lufthavnen.

Væksten i Aarhus Lufthavn fortsætter. De nye internationale SAS-ruter og en ny rute til Berlin med easyJet har i september været med til at skubbe passagertallet op over 50.000-grænsen.

Rent faktisk var der 52.853 passagerer, der rejste til og fra den østjyske lufthavn i september, og det var det højeste antal siden oktober 2011, hvor 54.999 passagerer benyttede lufthavnen. Dengang for otte år siden var der i runde tal 30.000, der benyttede indenrigsruterne og 20.000 på udenrigsruterne. I dag er det lige omvendt. Nu er der 30.000 udenrigspassagerer og 20.000 på indenrigsruterne.

Fremgangen i den internationale rutetrafik har da også været på hele 107 procent i september med 29.527 udenrigsrejsende i år mod 14.262 i samme måned sidste år.

”Fremgangen er forventet og skyldes den store indsats, vi har lagt i udvidede og nye rutesamarbejder og større kapacitet. Indsatsen satte imponerende rekorder over sommeren, og at væksten nu fortsætter ind i efteråret, viser os, at vi kan høste frugten jævnt over hele året og ikke kun i højsæsonerne,” siger Peter Høgsberg, der er administrerende direktør i Aarhus Lufthavn.

Tilbagegang i indenrigstrafikken

Den store fremgang på udenrigsruterne koster dog passagerer på indenrigsruterne. Der var nemlig 580 færre passagerer med indenrigsflyene i september, hvilket svarer til en tilbagegang på 2,9 procent.

“Eftersom der er tilkommet nye hubs såsom Stockholm og Oslo, betyder det, at den indirekte trafik over København naturligt er dalet, dog viser mere bagvedliggende tal, en imponerende fremgang på hele 9 procent i trafikken mellem Aarhus Airport og København, point-to-point,” hedder det i en pressemeddelelse.

SAS har allerede valgt fra den 28. oktober at nedjustere kapaciteten på indenrigsruten mellem Aarhus og København. Her vil SAS fjerne de to ekstra hverdagsrotationer, som blev indsat den 9. april i år, da kapaciteten blev udvidet med 20 procent. Dermed fjernes 18 af 106 ugentlige flyvninger fra tidtabellen, således at SAS kommer til at tilbyde op til otte hverdagsafgange i stedet for 10.

Udvikling i passagertrafik september 2018 vs. september 2017

Trafik 2018/9 2017/9 Pct. Rutetrafik indenrigs 19.110 19.690 -2,9% Rutetrafik udenrigs 29.527 14.262 107,0% Chartertrafik 3.998 4.561 -12,3% Anden trafik 218 299 -27,1% Total 52.853 38.812 36,2%

Relaterede artikler:

SAS fjerner 33 procent af München-afgange fra Aarhus

Bedste august i Aarhus Lufthavn siden 2011

Succes med solskinsruter fra Aarhus Lufthavn

SAS skærer ned på Aarhus-indenrigsrute